**ELŐTERJESZTÉS**

**Szombathely Megyei Jogú Város Közgyűlésének 2019. február 28-i ülésére**

**Javaslat a Mesebolt Bábszínház vezetői álláshelyére beérkezett pályázat elbírálására**

Az Önkormányzat fenntartásában működő Mesebolt Bábszínház igazgatójának megbízatása 2019. június 30. napján lejár.

Az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (továbbiakban: Emtv.) 39. § (2) bekezdésének megfelelően Önkormányzatunk a megbízatásra pályázatot írt ki.

A Közgyűlés 281/2018. (X.25.) Kgy. számú határozatával elfogadott pályázati felhívás 2018. december 17. napján a jogszabályi előírásoknak megfelelően közzétételre került.

Az előadó-művészeti szervezet vezetőjének választására irányuló pályázati eljárásról és a munkakör betöltésének szabályairól szóló 155/2017. (VI.15.) Korm. rendelet értelmében a munkáltatói jogkör gyakorlója a pályázatok véleményezésére szakmai bizottságot kér fel, amelynek tagjai:

1. az érintett előadó-művészeti bizottság részéről: 4 fő;
2. miniszter részéről: 1 fő;
3. előadó-művészeti szervezetnél munkavégzésre irányuló jogviszonyban

foglalkoztatottak által egyszerű többséggel választott 1 fő;

1. az előadó-művészeti szervezetnél a pályázati felhívás közzétételét megelőző hónap 1. napján legnagyobb létszámú tagsággal rendelkező szervezet részéről: 1 fő;
2. az előadó-művészeti szervezet fenntartója részéről: 2 fő.

A Közgyűlés a 281/2018. (X.25.) Kgy. számú határozatával a munkáltatói jogkör gyakorlójának képviseletében Koczka Tibor alpolgármestert, továbbá Dr. László Győző városi képviselőt, a Jogi és Társadalmi Kapcsolatok Bizottsága (a továbbiakban: JTKB) tagját delegálta a szakmai bizottságba.

Szombathely Megyei Jogú Város Közgyűlése, mint a kinevezési és megbízási jogkör gyakorlója a szakmai bizottság véleményének mérlegelését követően dönt a pályázat benyújtási határidejének (2019. február 1. napja) lejártát követő első ülésén.

A szakmai bizottság, továbbá a JTKB javaslatát szóban terjeszti elő a Közgyűlésen a JTKB elnöke.

Az Emtv. 39. § (1) bekezdése értelmében a költségvetési szervként működő vagy az Mt. hatálya alá tartozó, állami vagy önkormányzati fenntartású, nyilvántartásba vett előadó-művészeti szervezetnél a munkáltató vezetőjével az Mt. vezető állású munkavállalókra vonatkozó rendelkezései alkalmazásával kell munkaviszonyt létesíteni.

Az Emtv. 39/A. § kimondja, hogy 39.§ (1) bekezdés szerinti előadó-művészeti szervezetnél a vezető tárgyév március 1. napjától a következő év február végéig terjedő időszakra vonatkozó havi munkabére nem haladhatja meg a Központi Statisztikai Hivatal által hivatalosan közzétett, a tárgyévet megelőző évre vonatkozó nemzetgazdasági havi átlagos bruttó kereset (327.220,- forint) tízszeresét.

A Közgyűlés 266/2018. (IX.13.) Kgy. sz. határozata értelmében az egy összegben megállapított illetmény magában foglalja a közalkalmazotti besorolás szerinti garantált illetményt, a további szakképesítés, szakképzettség elismerésével összefüggő illetménynövekedést, a munkáltatói döntésen alapuló illetményrészt, az illetménypótlékok, illetmény-kiegészítések összegét. Ezen elemek változása esetén is a Közgyűlés által meghatározott összeg az irányadó.

A pályázati felhívásra a megadott határidőig 1 db pályázat érkezett, amelyben a pályázó nyilatkozott arról, hogy személyes meghallgatása a bizottság, illetve a Közgyűlés előtt nyilvánosan történjen.

Kérem a Tisztelt Közgyűlést, hogy az előterjesztést megtárgyalni, és a Mesebolt Bábszínház vezetői álláshelyére beérkezett pályázatról dönteni szíveskedjék.

**Szombathely, 2019. február „ ”**

 **/: Dr. Puskás Tivadar :/**

**HATÁROZATI JAVASLAT**

**…../2019. (II.28.) Kgy. számú határozat**

1. A Közgyűlés az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény 39. §-a alapján a Mesebolt Bábszínház vezetői feladatainak ellátásával ……………………… -t bízza meg. A megbízás határozott időtartamra, 2019. július 1. napjától 2024. június 30. napjáig szól.

A Közgyűlés a vezető illetményét havi bruttó ………..……………Ft-ban állapítja meg a 266/2018 . (IX.13.) Kgy. számú határozatban foglalt feltételek figyelembevételével.

1. A Közgyűlés felkéri a polgármestert, hogy a vezetői megbízás időpontjáig a 2007. évi CLII. törvény szerinti vagyonnyilatkozat megtétele érdekében a szükséges intézkedéseket tegye meg.

 3. A Közgyűlés felhatalmazza a polgármestert, hogy a vagyonnyilatkozat megtételét követően az intézményvezetői megbízást aláírja.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos jegyző

(A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője)

**Határidő:** azonnal (1. pont vonatkozásában)

 2019. június 30. (2-3. pont vonatkozásában)